Papersnake/gushiwen huggingface dataset:
老学庵夜兴
陆游（宋代）

冷卧空斋枕曲肱，饥鹰惊起发鬅鬙。
烟霞华岳逃名客，风雪庐鬅入定僧。
槲叶蔽身胜衣帛，金丹照室不燃灯。
秃翁自笑无名字，聊向江湖袭旧称。
韩延之
卫宗武（宋代）

刘公复晋祚，功成萌异志。
网罗欲用才，翦除不附已。
荆州乃巨镇，肯容司马氏。
家儿特小过，亲驾勤问罪。
延之乃其客，折柬谓可致。
善乎为辞令，伐君啖人利。
誓与臧洪俱，身殒游九地。
启缄示僚佐，事人固当尔。
背主以从雠，自昔滔滔是。
傥使阅此书，是死有余愧。
浣溪沙·一半残阳下小楼
纳兰性德（清代）

一半残阳下小楼，朱帘斜控软金钩。倚阑无绪不能愁。
有个盈盈骑马过，薄妆浅黛亦风流。见人羞涩却回头。
云根石
郑国辅（宋代）

轮囷一片出无心，未许苍苔久见侵。
六月旱田天不雨，愿将肤寸霈为霖。
癸卯闽乱，从弟监察御史敬凝迎仕别作
詹琲（唐代）

一别几经春，栖迟晋水滨。鶺鴒长在念，鸿雁忽来宾。

五斗嫌腰折，朋山刺眼新。善辞如复我，四海五湖身。
偈颂一百零二首
释绍昙（宋代）

高价卖生姜，雪真珠满床。
清贫虽彻骨，富有敢斗君王。
灼然如是，脍身为食，
渍血为浆，尽情供养，
犹未相当。若也未是，
和烟耕绿野，枯笛送斜阳。
旴士张季携所注三略访西山先生既跋其书余复
刘克庄（宋代）

张生快士非拘儒，袖出一编相斫书。
扑虱拍蚊吾不忍，断蛇刺虎子何粗。
贞元中侍郎舅氏牧华州时余再忝科第前后…因成篇题旧寺
刘禹锡（唐代）

曾作关中客，频经伏毒岩。晴烟沙苑树，晚日渭川帆。

昔是青春貌，今悲白雪髯。郡楼空一望，含意卷高帘。
和冯庵十五日晏起涛园叩门之作
林旭（清代）

夙兴弟子原当尔，高卧先生也谓迟。只似侯王惩倍约，那从传记觅嘲师。

朝阳可吸功难学，夜梦能清神不疲。摩眼作诗馀整暇，故应窃笑舍中儿。
题赵昌花一首
刘克庄（宋代）

赵叟生长太平，以著色花擅名。
自古良工独苦，于今墨画盛行。
课吏抄书戏作
周紫芝（宋代）

雪花飞上白髭须，茧纸犹抄细字书。莫笑老翁儿戏子，政缘长日要销除。
奉和九月九日登慈恩寺浮图应制
辛替否（唐代）

洪慈均动植，至德俯深玄。出豫从初地，登高适梵天。

白云飞御藻，慧日暖皇编。别有秋原藿，长倾雨露缘。
大人用韵再一首
洪咨夔（宋代）

静里栽梨枣，闲边话葛藤。缘尘还我雪，世态任渠冰。

宿卉芽浑脱，新禽语模棱。年华催镊白，自笑秃于僧。
乾道元年册皇太子四首
佚名（隋代）

宋受天命，圣绪无疆。
惟怀永图，乃登元良。
涓选休辰，册书是将。
黼坐天临，穆穆皇皇。
奉引灵驾至陵所方雪
许及之（宋代）

禹穴如今即舜梧，攀髯谁识小臣孤。云头阁雪不忍下，知道孤臣泪已无。
张巨川为父庆八十二邀予与坐作诗寿之 其二
程洵（宋代）

官为秦世柱下史，生忆尧时丙子年。家世从前多寿骨，侯封不必羡神仙。
龙井纪游
杨汝谐（清代）

廿年梦想风篁岭，兹游方遂平生期。短筇扶我入深谷，龙泓水生山腰池。

寻源直到碧厓顶，水帘十丈无人知。苔衣藓发翠欲滴，奔腾下注千顷陂。

湖不可淫江不屈，比之有道非阿私。坐令辨才息行脚，况复二老多题诗。

其中产茶甲众岭，明前雨后分枪旗。一碗乍辨色香味，泠然始信清心脾。

我乡宗伯剧好事，劖碑要并秦米垂。蚀余漶漫不可识，但觉古意饶幽姿。

层梯曲折俯绝巘，湖光一罅闲中窥。山云变幻翳林木，野花红白纷交披。

丛篁鸟拂新粉堕，落日渐与西峰离。徘徊窃恐山灵笑，登顿已足忘其疲。

还须直诣远公宿，坐迟新月悬蛾眉。
将至天目登高岭
虞俦（宋代）

天近初凝目，云横便蹑梯。
前瞻千嶂列，回首一川低。
雨过黄梅尽，风来翠剡齐。
灵源穷不到，晴昼挂虹霓。
剑州东园
文同（宋代）

群峰高拥碧嶙峋，亭宇清华气象新。
两岸烟云先向日，一林花木暗藏春。
溪明夜阁轩窗月，风断晴桥井邑尘。
好酒满樽诗满轴，主人曾不倦行人。
九日高士峰宴集 其一
叶春及（明代）

傲吏名山不厌游，况逢佳节更悲秋。浮云晓向千峰散，落木寒临万壑流。

海上楼台澄蜃气，樽前鸿雁起边愁。腐儒岁晚真何补，欲向沧浪买钓舟。
南安张太守评白沙诗集有请予折衷之言
庄昶（明代）

风花醉点个中春，谁与痴人说梦频。问我折衷张太守，而今我亦是痴人。
八六子（九日）
曹冠（宋代）

晚秋时。碧天澄爽，云何宋玉兴悲。对美景良辰乐事，采萸簪菊登临，共上翠微。

堪嗟乌兔如飞。秉烛欢游须屡，传杯到手休辞。念戏马台存，隽游安在，且开怀抱，听歌金缕，从教下客疏狂落帽，也胜龌龊东篱。太白诗：“龌龊东篱下，渊明不足群。”醉中归。花阴月影正移。
山房
翁森（宋代）

清卧荒村绝点尘，疏钟敲月梦中闻。
山僧早起知何事，当户烧香礼白云。
送季天中秋日东行
张文光（清代）

千山落日淡高旻，万里秋风促去轮。自是圣朝无阙事，何妨天末有孤臣。

霜侵列戍笳声急，云卷平沙月影新。我亦梧桐花下客，至今魂梦愧斯人。
逮子作亭于官舍明清堂后种竹殆千竿余名其亭以留客取老杜竹深留客处之句因题二小诗云 其二
曾几（宋代）

种竹无他事，林间与客游。自应携手入，安用闭门留。

静可过僧夏，清宜对奕秋。衰翁九节杖，来往亦风流。
送入为闽宰
司马光（宋代）

万里东瓯外，溪山秀出群。
乡人皆嗜学，太守复工文。
正用兹良化，居无牒诉纷。
谁云远京国，佳政日相闻。
再用前韵四首 其三
孙觌（宋代）

亹亹交情青眼见，纷纷穷路白头新。地偏壤断门无辙，衣敝囊空甑有尘。

但见荒村连虎穴，那知曳水暴龙鳞。谁人手挽天河去，一洗郊原浩荡春。
视穫
黎廷瑞（宋代）

漠漠稻粱稀，纷纷鸟雀飞。
吾田空竭力，汝族更求肥。
舌在谈何用，躬耕计又非。
怅然还独笑，落日掩郊扉。
送岳阳陈倅秩满还朝八首
廖行之（宋代）

先汉郡有丞，选置不浪取。
次公在河南，吏严而独不。
皇家重监郡，小试烦大手。
上方求宽和，淹外讵容久。
湖堤雨中夜归
方回（元代）

夜雨昏昏欲雪天，数家灯火北山前。
乡心认作桑麻路，忽有湖船奏管纮。
河上歌
佚名（先秦）

同病相怜。同忧相捄。
惊翔之鸟相随而集。濑下之水因复俱流。
春阴和含晶韵 其一
陈宝琛（清代）

落红庭院昼愔愔，半晌微晴半晌阴。滞雨添成归燕懒，峭寒能否病鹦禁？

偶抬柳眼只生怅，稍展蕉心且见侵。莫怨东风悭与便，吹犹不散酿还深。
偈颂一百零二首
释绍昙（宋代）

久病脚力衰，婴儿学移步。
丧尽目前机，辩得尘中主。
鼻直眼机，皮穿骨露。
驴不成兮马不成，且无描摸处。
赚镣僧繇吴道子。
答陆士龙诗四首·鸳鸯 其五
郑丰（魏晋）

鸳鸯于飞，载和其鸣。怀尔好音，寘我中情。人亦有言，心得遗形。

授我木瓜，报尔瑶琼。匪系曰报，永好千龄。
和韩苦寒
王十朋（宋代）

羲和错冬令，寒燠常相兼。在人为不常，时焉作贪廉。

玄冥当用事，如忌还如谦。宜寒噤不嘘，群萌误抽尖。

既燠俄吹冷，夜寐黑不甜。水行失其理，厥疾不可砭。

前日当孟冬，雷声震铜蟾。三日辄大雪，飞花眩观觇。

逮此始踰月，屡变寒与炎。晨起坐东窗，阳光快恩沾。

霜畦秀蔬苗，欣焉自腰镰。顷刻变凛冽，枯藤怯提拈。

齿牙战霜风，缩舌疑衔钳。架抽纷掀翻，谁能正牙签。

酒杯觉无力，瓶罄劳频添。貂裘尚不暖，况无或衣缣。

兀坐拥黄紬，脰作寒龟潜。气血粟肌体，涕涶冰须髯。

红炉炽薪炭，旋觉寒星歼。静思天壤间，万类何繁纤。

路傍泣冻馁，海角愁废淹。羽毛有不庇，腥血有不燖。

岂堪当此时，可以吾身占。殷勤语妻子，汝勿多怨嫌。

破被尚禁絮，漏茅可添苫。人生苟知足，处此意亦恬。

但愿王化行，东西俱被渐。尧天日舒长，有目皆可瞻。

寒生在陋巷，甘心事齑盐。何须傍人门，炙手随奸憸。

耽耽王侯宅，笙歌下珠帘。寒暑止温凉，焉知有穷檐。

否泰迭往来，祸福相依黏。勿用倚彼玉，自分安吾蒹。

饱腹日三饭，蔽形衣一襜。祁寒勿怨咨，庶用惩无厌。
偈颂六十八首
释法薰（宋代）

西为无意，直指无旨。
引得痴儿，尽卧冷地。
东皋揽胜
瞿式耜（明代）

天成位置绝形容，何处移来卓笔峰？雉堞西城连北郭，楼台暮鼓及晨钟。

月摇水面流金粟，雨过山腰界玉龙。柳外凭高穷目望，梅塘帆影更重重。
题无名氏金碧山水 其二
张萱（明代）

山静昼长棋一枰，忽闻隔岸卖鱼声。祇须沽酒从渔父，莫问枰中绌与赢。
修西方十二时 其十一
道镜　善导（唐代）

夜半子，朝朝念佛常如此。皆乘莲华一往生，从兹决定无生死。
叠韵述怀示蕴素
范当世（清代）

日在朱门钻故纸，童牛角马知何似。王阳岂有黄金卢，闭户真能对妻子。

西风八月天将寒，桂树飘香将万山。我亦好生而恶杀，处夫材与不材间。
探花郎送花坐中与邻几戏作七首 其三
刘敞（宋代）

春服始成天气新，沂水风起如鱼鳞。由来舞咏吾与点，童子与公凡几人。
次去非韵简元忠使君
葛胜仲（宋代）

翻飞堕青冥，岩邑漫濡迹。脱无贤已交，久矣去移疾。

兴州天下士，奇节非碌碌。魁然索价高，未肯轻沽玉。

居閒时过我，端若右尹夕。文词天分工，沈诗更任笔。

蝉连语入微，不觉听更仆。旧交半廊庙，勋阀藏帝箓。

毋宁一麾出，不屈数旬客。五十始过二，荣途尚努力。

才资况加人，何止什与百。是事姑置之，秋日方在翼。

鲜鲜黄金花，冷艳照墙屋。郊原沐时雨，枯槁苏沾足。

城南天息河，流水有令德。相携共击汰，泛此寒湜湜。
张无翼茂才索诗
曹于汴（明代）

南山有薇蕨，北山有薜萝。胡不餐且衣，念兹寒馁多。

衣冠纷叹惋，关市联网罗。是以贤达士，孳孳如拯痾。

元方施未竟，季方更砻磨。研精羲氏画，梦寐尼山阿。

所志润埏垓，澄源洪其波。
答石秀才月下
曾巩（宋代）

今宵月色明千里，秋水与天无表里。
树木矫矫蛟龙蟠，屋瓦鳞鳞雪霜洗。
林下病人毛骨醒，目爱清光不知己。
秋风自作竽籁声，更送城笳夜深起。
客衾初寒睡未能，忽得子诗哦以喜。
子求我和何勤劬，我知枯疏少知己。
子真爱我常存心，安用芜辞烦笔纸。
题笔底烟霞图
袁登道（明代）

苍茫元气自无穷，万叠云山一抹中。欲识烟霞真骨格，好将消息问鸿蒙。
赠玉隆刘道士
刘克庄（宋代）

观中曾访老黄冠，尔尚为童立醮坛。
新染氅衣披得称，旧泥丹灶出来寒。
诗非易作须勤读，琴亦难精莫废弹。
忆上洪崖题瀑布，因游试为拂尘看。
忆旧游
陈允平（宋代）

又眉峰碧聚，记得邮亭，人别中宵。翦烛西窗下，听林梢叶堕，雾漠烟潇。彩鸾梦逐云去，环佩入扶摇。但镜裂鸳奁，钗分燕股，粉腻香销。

迢迢。旧游处，向柳下维舟。花底扬镳。更忆西风里，采芙蓉江上，双桨频招。怨红一叶应到，明月赤阑桥。渐泪浥琼腮，胭脂淡薄羞嫩桃。
涵碧亭八咏 其三 潮阁晨钟
程敏政（明代）

隐隐青莲居，鲸音断复续。幽人惊起迟，林光动朝旭。
赋赠许上达
赵公豫（宋代）

十载驱驰万里程，鸡林自昔饮香名。欣瞻霁月光风度，得慰苍葭白露情。

博爱已徵钦古道，赠言端可重生平。回舟再谒吟诗处，错落珠玑映水明。
题舍弟师澹月榭
王安修（清代）

偶地逢清旷，披襟谢毒尘。竹烟浮槛细，鸟语傍檐驯。

日暮云连屋，楼高月近人。寂寥城市夜，坐对露华新。
忆梅呈曾宏父
洪适（宋代）

重忆东城路，盈盈十里梅。弥旬阻风雪，几处杂尘埃。

已是春移律，何时酒泛杯。好花那忍落，直待使君来。
纪怀并引 其十七
温纯（明代）

涒滩为帝理，再侍讲筵内。未几拜命行，捧敕临东海。

二亲犹及将，扶侍供甘脆。王事信靡盬，不遑周仍隘。

采莼更觅鲤，奉养敢云备。明王隆孝思，永言锡吾类。

遵海望天台，偶与知己会。手染二亲容，驻颜语仍在。

语及世上名，洗耳有真态。相期雁荡游，抚景尝至再。

归署襟已豁，如在尘寰外。乃知乾坤里，形骸元无碍。
次韵王彦昭感秋三首
张耒（宋代）

年来诗酒最关身，满酌休论薄与醇。
愁见洛阳秋夜月，无情偏照不眠人。
孝宗明堂前朝献景灵宫八首
真宗（宋代）

旨酒思柔，神具醉止。
工祝既告，孝孙旋位。
何以酢之，纯嘏来全。
燕及云来，蕃衍无已。
古渔父词十二首 其五
王铚（宋代）

千古高人张志和，浮家泛宅老烟波。不应别有神仙界，祇此沧江一钓蓑。
行路难五首
杨万里（宋代）

老夫少时不信老，长笑老人恃年少。
如今老矣不笑人，却被少年开口笑。
少年何苦笑老人，老人旧日颜如春。
兴来百琖山隤玉，醉後千篇笔有神。
自古圣贤皆白骨，谁道今人不见古时月。
孔子盗跖俱尘埃，杜陵老人今亦安在哉。
宿东溪李十五山亭
王季友1（唐代）

上山下山入山谷，溪中落日留我宿。松石依依当主人，

主人不在意亦足。名花出地两重阶，绝顶平天一小斋。

本意由来是山水，何用相逢语旧怀。
夜读巩仲至闽中诗有怀其人
陆游（宋代）

诗思寻常有，偏於客路新。
能追无尽景，始见不凡人。
细读公奇作，都忘我病身。
兰亭尽名士，逸少独清真。
梅关道中 其二
李云龙（明代）

石林飞磴郁千盘，直上青霄立马看。古木数丛苍霭合，春山一路白云寒。

居人每叹长安远，过客时歌蜀道难。临发邮亭回首望，故乡从此隔烟峦。
辨诬代常山吴权作
王称（宋代）

相逢白昼间，岂尽攫金者。亦有披裘生，采芝当盛夏。

东陵高西山，孰辨真与假。长睇天地间，兹怀向谁写。

不疑怀直躬，取惑在同舍。白璧栖青蝇，可损连成价。

大夫垂贞观，庶雪覆盆下。
桂州经佳人故居琪树
李群玉（唐代）

种树人何在，攀枝空叹嗟。人无重见日，树有每年花。

满院雀声暮，半庭春景斜。东风不知恨，遍地落馀霞。
游浮洲寺寒林亭
刘弇（宋代）

吴牛喘月齿发颓，晚阴阁雨杂殷雷。一番重酿熨人暑，径欲濯涧扪崔嵬。

潭潭招提此亭在，鸥鹭惯客无惊猜。番君故国号潇洒，巨浸沃日西南来。

别为瀰茫浩汗之沼沚，中有晶荧照耀金碧之楼台。

钱塘未应邈，北顾真悠哉。饮牛之津斡星渚，一色蓝英玉奁贮。

连冈十里卧晴虹，近竹远松如抹堵。就追神观所得多，清风为我生曾波。

有生吊暑乃天性，独快疏棂亦吾病。无论承露盘，未议清凉境。

安得大地变广寒，相与一世振絺屏箑缨头冠。
次韵赵钤饮次卿家时牡丹盛开而仆不及见
周紫芝（宋代）

扬子草玄仍有居，河间好事复多书。独来林下相寻处，醉倒花间得句初。

人去不知红烂熳，春残忍看绿扶疏。明年许作樽前客，准拟篮舆唤阿舒。
省中寄王平甫
刘攽（宋代）

簿领秃千兔，禺中强一餐。未为勤事吏，空负写书官。

奇兽名天禄，层楼近井干。林花今正盛，梦想月边寒。
句
田锡（宋代）

郭璞书台古钓湾。
忧居张叟携琴过访
皇甫汸（明代）

谢客卧山林，烦君远见寻。年华惊会面，云海结交心。

流水夜方静，迅商秋已深。沾襟自有泪，无俟更闻琴。
杨修啖酪
刘义庆（南北朝）

人饷魏武一杯酪。魏武啖少许， 盖头上题“合”字以示众。众莫之解。次至杨修，修便啖，曰：“公教人啖一口也，复何疑？”
李宫人琵琶引
王士熙（元代）

鸾舆五月幸龙冈，宣唤新声促晓妆。
拨断冰弦秋满眼，塞天云碧草茫茫。
无题二首
刘筠（宋代）

昱爚银鞍狭路逢，长裙连带任流风。
身轻近识吴官燕，目断还惊洛浦鸿。
未许香囊安肘后，独怜丹枕在房中。
南国蝴蝶飞无限，一一雌随一一雄。
瀑布
施肩吾（唐代）

豁开青冥颠，泻出万丈泉。
如裁一条素，白日悬秋天。
任漕子严
周必大（宋代）

壮志宵兴著祖鞭，雄辞锐欲勒燕然。一生仅踏金门地，半世常游玉笥天。

胜墅棋高无敌手，夺袍句好有新编。高风高上凌云阁，那复观梅月照筵。
菩萨蛮 春闺
沈宜修（明代）

紫骝嘶遍垂杨晓。绿窗人正腰肢小。红袖拂琼箫。含情注小桃。

春归人去远。春去人归晚。莫把杏花吹。夜声啼子规。
村居初夏
陆游（宋代）

煮酒开时日正长，山家随分答年光。
梅青巧配吴盐白，笋美偏宜蜀豉香。
风暖紧催蚕上簇，雨余闲看稻移秧。
老夫见事真成晚，浪走人间两鬓霜。
台城路 阑干
顾翎（清代）

紫桐廊畔春如画，分明碧城十二。刻玉蟠螭，泥金写凤，短短回文轻护。

萦云宝炷。恰界破方花，书成梵字。古础苔衣，秋痕晕上几重翠。

谁教珠袖频拂，怕桐花宵坠，吹遍清露。佛髻螺明，仙铢钿滑，宫样沉香小制。

雪狸曾误。只顗觑庭阴，玲珑穿去。冷压柔枝，夜凉花欲语。
偈六十三首
释道宁（宋代）

祖师门下，妙旨无私。
不堕物机，混融凡圣。
所以涅磐城里，作者混嗤。
明月堂前，道人不顾。
灰身灭智，岂是丈夫。
避色逃声，何名作者。
捞龙打凤，须信男儿。
露刃藏锋，还他开士。
化城抹过，宝所非遥。
独步坤维，何人境界。
打破画瓶归去后，南山下雨北山云。
喜雪次倅车韵呈使君
曹彦约（宋代）

使君轶何武，未去民先思。
平生爱我意，玉立无玷疵。
迩来祁寒咨，已赋白雪词。
阳春有脚来，云意夜四垂。
天公亦小儿，布置人未知。
美满丰年意，万里光陆离。
璇题庾亮楼，柳絮习家池。
监州有佳思，往往似佺期。
格律前缓声，比兴莫相疑。
平分风月馀，时吟冰柱诗。
明年朝雪宫，同上万寿卮。
雷老欲退普宁二绝句
赵蕃（宋代）

怀玉山中旧住人，岁寒庵里坐禅身。
当年未解来飞锡，今日何妨却问津。
新春入省介休道中有作
王志瀜（清代）

听讼云中亦静缘，黄尘乌帽感华颠。汉槐沽酒还今日，灞柳怀乡又一年。

水带冰流波有骨，山当雪霁树无烟。乍离水绕山环地，万里春风到马前。
奉赓御制诗韵三首送茅山宗师 其三
陶安（明代）

玉笙声歇碧窗閒，金鼎龙砂五色斑。时遣仙童入林去，紫芝带露斸云间。
岁除立春
周永年（明代）

除夕春朝共此辰，强凭迎送说新陈。
荒凉寓舍将生草，撩乱残编不拂尘。
柏叶辛盘寻汉腊，桃花流水待秦人。
余年未敢言离俗，聊就禅栖结净因。
大池别业二首 其二
施策（明代）

山村一曲枕清溪，幽雅偏宜长夏栖。芳沼雨余泉自涨，新篁晴夏鸟初啼。

门无车马翻嫌僻，座有琴书未觉凄。更上崇台堪远眺，万峰深处夕阳低。
仙都山
沈括（宋代）

苔封辇路上青山，鹤驭辽天去不还。惟有银河秋月夜，鼎湖烟浪到人间。
夫远征
吴泳（宋代）

采蘩浴春蚕，夫婿今远离。
贫无金钗别，愁有玉箸垂。
朝同火伴金，莫独衾裯随。
百夫十夫长，千里万里期。
金期日已远，征郎不雇返。
生理日就贫，岁年亦云晚。
虽有乳下男，不能充夫丁。
昨日府帖下，籍已书其名。
官军独备北，颇恤东西民。
勿言征钱轻，抽徵将到人。
初秋
俞桂（宋代）

火老金柔暑告残，乘凉正好望西山。
秋声来处无寻觅，只作窗前竹叶间。
次云林韵题耕云东轩读易图三首 其一
吴镇（元代）

山堂昨夜起秋风，景物萧条便不同。岂是天公嫌冷淡，故将林木染黄红。
浣纱曲
艾性夫（元代）

浣纱如妾心，皎然照冰雪。
秋声入络纬，炯炯织霜月。
裁衣嫁作梁鸿妇，白发相看如此布。
不学西施矜媚妩，妆成欲觅君王顾。
忘却土城山下路，贪向铜龙溪边住。
明朝吴骑猛如此，献入娃宫作俘虏。
含羞短制衣楚楚，忍学翩翩鹤翎舞。
北京八咏 其二 玉泉垂虹
胡俨（明代）

山前树底碧迢迢，试问源头出处遥。斜落石梁疑饮涧，远趋沧海欲吞潮。

声从夜雨添来急，影逐晚风吹不消。太液池边春似锦，绿波长带翠烟飘。
凌云阁
潘兴嗣（宋代）

萧峰顶上与云齐，一派溪流直下飞。
击破寒冰千万片，涵林幽响动清晖。
社鼠
曾丰（宋代）

依附宜灵寖陆梁，乘人切忌肆为殃。不知猫在旁窥伺，才堕其机辄中肠。
过巫峡
李频（唐代）

拥棹向惊湍，巫峰直上看。削成从水底，耸出在云端。

暮雨晴时少，啼猿渴下难。一闻神女去，风竹扫空坛。
纪恩三十韵
周伯琦（元代）

延阁层霄上，薰风九夏初。北辰环象纬，东壁烂宸居。

仙乐雕阑绚，香蒲翠琐虚。屏翔金鸑鷟，研倚玉蟾蜍。

怪石森峰巘，飞铃飒佩琚。当阳咨岳牧，稽古嗜诗书。

百揆敷言既，重帷进讲馀。虎门承制綍，凤阙集冠裾。

黄卷陈香案，青衿拜玉除。唐虞彝训阐，周孔格言摅。

下济天容怿，渊居睿思纾。菁莪深乐育，棫朴广涵喣。

鸿典张黉舍，龙光照表橥。楮缗登上币，文绮出中储。

圣德天同大，奇逢古不如。侍貂咸赞庆，陛戟总誇誉。

开馆卑瀛岛，荣儒陋石渠。沦肌怀旷荡，抚己愧庸疏。

视学瞻周礼，圜门听汉胪。智崇群辟耸，聪达四门袪。

师道尊无上，贤关竞乐胥。垂旒端建极，锡服埶连茹。

瑞牒团云露，祯符验器车。朝鸣阿阁凤，夕化北溟鱼。

启沃资岩筑，吁谟起渭渔。传经后匡戴，待诏劣应徐。

惟有呻佔毕，何由效补苴。文华归蓺苑，治业本经畬。

四姓魁宗籍，三雍在直庐。小诗先舞抃，佳气正扶舆。
台中谚
佚名（唐代）

免巡未推，只得自知。
赠蜀府将
温庭筠（唐代）

蛮入成都，频著功劳。

十年分散剑关秋，万事皆随锦水流。
志气剑曾明汉节，功名犹自滞吴钩。
雕边认箭寒云重，马上听笳塞草愁。
今日逢君倍惆怅，灌婴韩信尽封侯。
题甘叔异曲江矶庵
赵蕃（宋代）

曲江矶头慈泉庵，重来稽首大士龛。
石磴半漫水拍拍，衡门深士阴毵毵。
主人不见诗阁笔，道者出游经闭函。
吾行江南盖多矣，得此不能成二三。
人惠方竹杖
张守（宋代）

多病扶筇老自便，得君方竹更轻坚。平生正以方为累，拟付山僧任削圆。
送蒙斋赴召六首
包恢（宋代）

大钧正旋转，坱圠方无垠。
乾坤用六子，乃使天下春。
震子实为用，龙蛰屈不伸。
不一动则止，一动化万新。
嘉熙再仁孝，斯时召斯人。
宇宙在乎手，万化生於身。
机关一开阖，斩新出精神。
日月无点翳，太虚绝纤尘。
毫发靡遗恨，谁能疵大醇。
僧庐
陆游（宋代）

僧庐土木涂金碧，四出徵求如羽檄。
富商豪吏多厚积，宜其弃金如瓦砾。
贫民妻子半菽食，一饥转作沟中瘠，赋歛鞭笞县庭赤，持以与僧亦不惜。
古者养民如养儿，劝相农事忧其饥。
露台百金止不为，尚媿七月周公诗。
流俗纷纷岂知此，熟视创残谓当尔。
杰屋大像无时止，安得疲民免饥死！
初夏集翠华亭得占字
梁崇廷（明代）

载酒芳亭兴不厌，西山爽气透层檐。花林翠色春过少，石溜狂流雨后添。

弄水閒鸥争作队，哺雏归燕故冲帘。探奇选胜寻常事，斗际何劳太史占。
灵佑寺丈室画松歌
蕴端（清代）

高僧丈室素壁立，色如积雪光如湿。卧云主人发清狂，泼翻一斗松煤汁。

由来笔可补化工，化出苍髯老黑龙。老龙惟肯半身见，半身何处藏虚空。

龙性变化原无穷，头角插戟尾掉风。行处雷电云雨从，岂知时序当严冬。

蛰龙垂首等蛰虫，丰隆捉龙掷壁上，更化百尺之老松。

老松前身是老龙，松龙虽别神灵通。趺坐犹然风雨后，犹作涛声吼定中。
寿定叟弟
张栻（宋代）

闻说严人爱贰车，呻吟赴愬赖携扶。
从今充扩应无倦，千里疲民待子苏。
夏夜上谷宿开元寺
贾岛（唐代）

诗成一夜月中题，便卧松风到曙鸡。

带月时闻山鸟语，郡城知近武陵溪。
荫秀亭
萧显（明代）

爱此园林好，凭高眼界馀。鲸声吞海阔，鹤迹印沙虚。

午饷炊农饭，晨兴课子书。天机自流动，何必咏鸢鱼。
寄赵宫保
曾巩（宋代）

铜扉得谢从今日，玉铉辞荣已十年。
素节谠言留简册，高情清兴入林泉。
海边爱日疲人恋，剑外仁风故老传。
门外最应潇洒客，喜公平地作神仙。
午窗睡起杜以芳持扇索诗走笔书赠
顾清（明代）

流水湾头竹半欹，夕阳山外鹤归迟。幽亭独坐无穷意，只恐钟期亦未知。
暮春
汪应辰（宋代）

闭门听风雨，不知门外春。
兹辰聊散步，霁色如相亲。
日月不吾与，花柳随时新。
悠悠竟何事，悚然怀故人。
送新罗法师还国
孙逖（唐代）

异域今无外，高僧代所稀。苦心归寂灭，宴坐得精微。

持钵何年归，传灯是日归。上卿挥别藻，中禁下禅衣。

海阔杯还度，云遥锡更飞。此行迷处所，何以慰虔祈。
李大夫招饮
黄庭坚（宋代）

欲遣吟人对好山，暮天和雨醉凭栏。
座中云气侵人湿，砌下泉声逼酒寒。
红烛围棋生死急，清风挥尘笑谈闲。
更筹报尽不成起，车从厌厌夜已阑。
送铜泽王归城
李端（唐代）

昔闻公族出，其从亦高车。为善唯求乐，分贫必及疏。

身承汉枝叶，手习鲁诗书。尚说无功德，三年在石渠。
长沙邸舍中承敏觉二上人作记年刻舟之诮以诗赠
释德洪（宋代）

道人天姿心匠妙，漆瞳含秋看飞鸟。气和不减华林风，韵高胜却霜岩晓。

心胸冰壶不隔尘，争传落笔如有神。不画凌烟大羽箭，来写山林梦幻身。

清秀摩云洞冰雪，更将已素称三绝。不作能痴顾虎头，定为露顶王摩诘。

传神写照谁与功，吾闻成在阿堵中。拟将万匹鹅溪绢，为写沤中胜义空。
再游东阳
喻良能（宋代）

十年不到还重来，往事一梦真悠哉。
寻幽已访涵碧寺，乘兴欲上吴宁台。
苍松怪石虽饱览，黄钿拒霜犹未开。
白云西来入我念，又驭两腋清风回。
七夕
廖行之（宋代）

目切云垂望，心驰枕忘凉。
两年违色养，七夕又他乡。
坐想斑衣戯，胡为捧檄忙。
何人翟方进，将母冠岩廊。
恭和御制幸秘书省诗二首
周必大（宋代）

蟠木离奇愧豫章，几年封植荷恩光。
石渠久缀英髦后，金没深惭学识长。
御墨奎文瞻列圣，雷尊篆鼎备三王。
愿言夜德酬荣遇，宁复矜才似智囊。
即事寄人
杨凌（唐代）

中禁鸣钟日欲高，北窗欹枕望频搔。

相思寂寞青苔合，唯有春风啼伯劳。
题严太守云闲卷
郑真（明代）

浮云空幻锦芙蓉，千里宁留去住踪。山壑凝秋迷使骑，石台拂晓起神龙。

敢云海内恩波浃，时许人间步武重。阊阖春开天咫尺，闲心安得久从容。
僧本均乞蒙泉稿
李涛（唐代）

近闻甘子说，僧里有翛然。
诗学贯休体，心参马祖禅。
个中真有得，名下岂虚传。
索我蒙泉稿，因风寄此篇。
新水至二首 其一
李梦阳（明代）

桃花照水杨柳长，河水新添一尺强。昨夜舳舻衔尾至，不是鱼航是酒航。
鹧鸪吟
邵雍（宋代）

事体一番新，才新又却陈。
新陈非利物，义理不由人。
岁月体惊晚，莺花续报春。
余樽幸无恙，宜唱鹧鸪频。
题温日观蒲萄
王冕（元代）

日观大士道眼空，佯狂自唤温相公。
浩然之气塞天地，书法悟相蒲萄宫。
有时泼墨动江浦，叱喝怒骂生风雨。
草圣绝倒张伯英，春蚓秋蛇何足数？龙须倒卷鬼眼枯，枯藤脱落无根株。
多年明有唤不下，烂叶搭架秋模糊。
流沙渡头听鼍鼓，沧海桑田事非古。
大士于此不露机，示人落落离言语。
只今相去数十年，看书看画心茫然。
安得美酒三百船？与君大醉西湖天。
汉之季哀故御史余公阙守舒城死节而作
刘炳（明代）

汉之季，洪流何汤汤。赤子为龙蛇，蔓于汉于淮，割我城邑图不祥。

天子曰：嘻，予何以奉宗庙、朝群臣、登明堂？曰：予近臣御史阙，咨尔抚师古舒国。

阃以外，尔制之，赐尔三百卫士斧与节。毋黩民、毋究刑，苟附而安，文武并用礼之经。

臣阙昧死顿首泣，主忧臣辱敢不力。御史骑马来，万姓泪落喜且悲。

予我涂炭民，汉官威仪今见之。东市牵牛羊，西市罗酒浆。

纷纷列道左，御史下马相扶将。谕以天子圣且爱，明见万里外。

宵旰不遑食，兵尔饥尔苦颠沛。御史虽愚颇知忠与慈，惟尔患难相扶持。

鼓尔鼓，旗尔旗，疾则疾，徐则徐，壮者战守老者居，俾尔农桑毋夺时。

桑青青，麦茫茫，牛羊走丘墟。御史城上行，茅屋人家闻读书。

以心感人心，敌至辄败不敢窥。城东啼虎豹，城西啸熊罴。

蕲黄攻始退山越，什什伍伍来相围。裹疮战城南，吮血战城北，大船小船捍江列。

嗟城中如流鱼，御史奋臂城上呼。悲风扬，尘沙起，白日无光士争死。

廪无粟，士气衰。朝食城上草，暮煮城下箕。疠疫相枕何流离。

御史斩爱马，士卒不忍食。日久援不来，矢尽兵残益危迫。

枭骑死野战，乌鸢衔肉流尸僵。孤城坐殄瘁，土山地道不可当。

御史诚不德，握手谢父老，尔民多杀伤。御史登城北，面拜称臣万死无以报陛下，阖室竟与城俱亡。

楚山苍苍，楚水洋洋。御史之节，功烈显彰。天之奎壁，地之河岳，人之纲常。

千载弗渝，日月普光。谁能置庙复立社，享尔祀尔百世及天下。
小金山
杜渐（明代）

似爱逃禅几度临，水心虚槛倚长吟。花开花谢成春夏，潮长潮长无古今。

天末青山如北固，海边明月到东林。超然境界非人世，何处瀛洲更可寻。
逍遥咏
宋太宗（宋代）

乾坤常运转，兀兀见从生。
利物终相应，施为愿要精。
身慵何隐遁，舌辩谩纵横。
种性归真理，因缘有重轻。
次韵金陵赵民曹水阁即事
张榘（宋代）

尚想溪亭跨鸭头，市嚣到晓不曾休。
角声吹断老梅月，桥影压翻寒苇秋。
三语固知非昔比，十年不到使人愁。
老来著脚茆峰下，相望何殊风马牛。
?陵歌
佚名（宋代）

真人地，瑞应待圣时。巩原西。荥河会，润洛与瀍伊。众水萦回。嵩高映抱，几叠屏帏。秀岭参差。遥山群凤随。共瞻陵寝浮佳气，非烟朝暮飞。龟筮告前期。奠收玉斝，筵卷时衣。銮辂晓驾载龙旗。路逶迟。铃歌怨、画翣引华芝。雾薄风微。真游远、闭宝阁金扉。侍女悲啼。玉阶春草滋。露桃结子灵椿翠，青车何日归。衔恨望西畿。便房一锁，夜台晓无期。
摊破浣溪沙 偶兴
王夫之（明代）

为讯南朝燕子飞，人间何处有乌衣。不是旧家庭院，也争归。

低啄絮泥防易落，不知疏柳坠残晖。还与一双蝙蝠，傍檐飞。
二月十五日偕陆菊裳同年游怡园五首 其五
曹家达（清代）

洞壑一拳石，风潭九折桥。地材资结构，天籁息刁调。

勉记尚书里，还寻良友招。回看吟眺处，但听竹萧萧。
谢朱推梅栽
胡寅（宋代）

南国虽云有学堂，了无松菊径徒荒。
瘴痕元爱冰花洗，衰鬓聊依玉树芳。
便觉小池招秀影，更令寒月映新妆。
从今剩醖萸香酒，指拟春风摘子尝。
山月对酒有怀子明
敦诚（清代）

竹谷西边涧水东，一筇随意到花宫。四更寒吐秋山月，万壑涛生落叶风。

遥岭钟沈孤塔外，残镫人语夜厨中。定知清梦迷烟树，湖上南园听雁鸿。
句
彭浚明（宋代）

一境并吞云梦国，四时间澹洞庭天。
句
鲍当（宋代）

更无声接续，空有影相随。
诗偈 其八十四
庞蕴（唐代）

别泪成河海，骨如毗富山。祇缘尘识法，所以遣心然。
香奁体五首
叶茵（宋代）

相思独向小窗明，试翦春衣趁晚晴。
还觉此情丝样小，欲裁不断奈何情。
奉寄鲁直学士
薛绍彭（宋代）

瘴地经行促棹讴，周南太史几年留。
后来遥识犹青眼，别久悬知半白头。
宋玉又经巫峡去，谪仙初罢夜郎游。
长江风水追难及，怅望春波一叶舟。
芙蓉楷禅师赞
释德洪（宋代）

望之翛然，冰枯而天粹。即之渊然，云闲而水止。意坐石而情无然著，故杖瘦藤而欲起。

人言即俗复即真，出尘之相加冠巾。非因引法忤圣主，我宗僧俗两不存。

五位正宗将仆地，以手挈之阅人世。屹然万仞捍狂澜，荷负大法当如是。

纷纷鄙夫拜公像，譬如蝼蚁见龙象。惊魂已化千微尘，岂特形容先沮丧。

火刀直裰谁得之，醉李故时捕鱼师。岭梅已熟莫咬破，核子乞与宁馨儿。
七娘子
蔡伸（宋代）

天涯触目伤离绪。登临况值秋光暮。手捻黄花，凭谁分付。雍雍雁落蒹葭浦。

凭高目断桃溪路。屏山楼外青无数。绿水红桥，锁窗朱户。如今总是销魂处。
夏日山居好十首 其八
舒岳祥（宋代）

夏日山居好，虫鸣山更幽。青鞋紫藤杖，玉醴绿瓷瓯。

飞露吹黄葛，凉风洒白头。已知时雨顺，更有虎狼忧。
观音赞
释绍昙（宋代）

百八摩尼杏叶光，圆通门户日开张。
度生莫恃莲舟稳，恶浪狂风自著忙。
医师行，赠袁炼师
杨维桢（元代）

大茅先生上天司死生，每岁考校月之二日为嘉平。
至今华阳有仙会，会则鬼兽叫啸丹光明。
上帝又闵其人之枉死，必生仙医有如贞白者，代居山中救愚氓。
自从贞白上仙去，杏林剪伐橘井夷沟坑。
越七百岁乃有袖云氏，弱冠学道朝天京。
天子问道赐爵秩，师拂衣去还山自吹鸾凤笙。
不烧竹，不辟谷，不餐日月精，不役罡诀甲与丁。
人有奇疾弗能名，郁如病草无勾萌。
师一视，挛者伸，瞽者觌，跛者行。
门之无父咀之剂、针石之兵，惟有日两炊饭折足铛。
乃云太上亲传一管笔、三轴经，无忧祖师传至我，我奉行之无足惊！吾闻上古俞跗善疗疾，不施汤液、尚须皮毛解剥净洗五藏腥，如何三经一笔乃尔灵！人报以金掷之如瓦砾，以廉售欲岂比长安清，亦何必隐居辛苦注草经。
呜呼，人生喜怒悲乐病易成，须发日槁为星星。
便从炼炼师乞浆啖火枣，青华定录共见茅君盈。
食笋
冯时行（宋代）

锦箨初开玉色鲜，烹苞葅脯尽称贤。
绝能加饭非无补，浪说冰脾苦不便。
一日偶无慵下箸，四时都有不论钱。
寒儒气味都休问，准拟凌风作瘦仙。
雪中泛汉江呈德麟
李廌（宋代）

汉江莽莽雪浮浮，远想山阴泛剡游。
高兴共成何更尽，子猷安道喜同舟。
上茶使邹郎中孟
程公许（宋代）

节传拥玉帐，天遣西南来。
怦怦朱丝绳，皎皎明镜台。
稂莠亟芟夷，本极费栽培。
度外广物色，世岂真乏才。
还县
陆游（宋代）

霁色清和日已长，纶巾萧散意差强。
飞飞鸥鹭陂塘绿，郁郁桑麻风露香。
南陌东村初过社，轻装小队似还乡。
哦诗忘却登车去，枉是人言作吏忙。
水调歌头（和尹存吾）
刘辰翁（宋代）

造物反乎覆，白首困耆英。吟风赏月石上，一笑再河清。一百八赏道路，二十四桥歌舞，身世梦堪惊。独酌未能醉，已醉蓦然醒。

别与老，惊相见，几回新。来时燕栖未稳，满耳又蝉声。闲忆钱塘江上，两点青山欲白，血石起鞭霆。此事复安在，相对说平生。
送僧溥天渊东归
管讷（明代）

千里孤云一锡飞，西来问法候传衣。几听绝壑猿声过，又踏空山虎迹归。

离垢己应无黑业，随缘只此是玄机。半霄峰下栖禅处，莫待岩花老石扉。
赋铁柱
艾性夫（元代）

淮川锁支祁，民免其鱼苦。
谁谓旌阳翁，功可配神禹。
小试青蛇锋，横绝长蛟膂。
聚彼数州铁，铸此千民柱。
沉江压余妖，妥首敢掀舞。
波涛永息民按堵，只恐人间有周处。
次韵晁单州诗六首 其三
刘攽（宋代）

性僻材疏酷嗜诗，头童齿缺雪垂颐。五十已过无闻尔，三百虽多奚以为。

每向后生知所畏，独于名士喜同时。李陵苏武俱尘土，豪杰由来自得师。
成都遨乐诗二十一首·二月二日游江会宝历寺
田况（宋代）

昔年张复之，来乘寇乱馀。
三春虽宴赏，四野忧艰虞。
遂移踏青会，登舟恣游娱。
戒备渐解弛，人情悉安舒。
垂兹五十年，材哲不敢逾。
愚来再更朔，遽及仲春初。
彩舵列城隈，画船满江隅，
轻桡下奔濑，从舆临精庐。
因思贤守事，所作民乃孚。
次韵洪帅喜雨 其二
牟巘（宋代）

感孚妙处捷风雷，造化于人岂远哉。见说商霖一尺字，向前车马待公来。
免除宿迁县等地部分正赋
乾隆（清代）

忆我三番曾过此，满目民艰恫瘝视。
蠲租加赈不少靳，究亦无能疮痏起。
壬午之岁博咨访，略觉其中悉源委。
因为疏剔六塘河，果然潦尽堪耕耜。
人事尽而天贶随，连岁秋收皆获美。
兹来殊觉大改观，凭舆历览心生喜。
户有盖藏育鸡豚，衣鲜褛裂赡妇子。
不灾不赈奚所加，究欲加思念无已。
因思时巡免正供，十分之三常例耳。
数县瘠土应倍怜，益二至五斯可矣。
国有余用苏茆簷，减一半惟投悬匦。
伫看元气复闾阎，庶协以休以助理。
万安县道中
屈大均（明代）

南风九月未生凉，渐近炎天岂有霜。已见鹧鸪来大庾，更闻鸿有自衡阳。

滩愁惶恐当前路，山恨零丁是故乡。北塞频归南塞上，祗应雄剑识肝肠。
减字木兰花·阿谁曾见
张孝祥（宋代）

阿谁曾见。马上墙阴通半面。玉立娉婷。一点灵犀寄目成。明朝重去。人在横溪溪畔住。乔木千章。摇落霜风只断肠。
赐环纪恩 其一
陈子壮（明代）

万里天南拜诏频，丁年袍笏又从新。栖迟厚禄曾非据，诖误微从蚤见伸。

有父固应闻讽议，无才终不老閒身。庭旋车马休嫌隘，自是先朝草莽臣。
甲戌六月十四日月食过半七月十四日抵广信月岩有感而作
俞德邻（宋代）

昔闻月岩岩上月，无今无古无圆缺。天无二日月有二，此岂鬼剔神剜出。

我从前月客帝京，月明忽苦虾蟆精。尔时见天会事发，誓取妖蟆膏寸铁。

不知岩月当此时，上睹月食悲不悲。我行过此三叹息，此月不食彼月食。

再拜山灵问川后，妖蟆到底受磔否。
奉和御制真游殿成诗
夏竦（宋代）

宵晤灵猷显，彤庭藻卫臻。凤舆回八景，龙旆驻三辰。

太古仙仪回，虚皇密诲伸。天枝鸿绪远，殿翼旧规新。

宝势承基壮，祥辉烛地频。丛楹虹带绕，彩制玉霄邻。

致孝常尊祖，祈禠永庇民。巍巍扃禁内，亿载奉元真。
读易
陆游（宋代）

羸躯抱疾时时剧，白发乘衰日日增。
净扫东窗读周易，笑人投老欲依僧。
言志
释文珦（宋代）

凡物无美恶，适俗斯见收。
荆玉铁强献，随珠毋暗投。
苟曰道不同，其可相为谋，
知已尽沦丧，吾生行且休。
阎伯善以孟东野集见惠二首
赵蕃（宋代）

文字何关达与穷，怅君一尉已龙钟。
过君旧邑求君集，行橐萧然足慰侬。
午睡中怀约山游
董嗣杲（宋代）

苏州藤枕蕲州簟，更着洪州蝉翼扇。
高卧西窗风外榻，栩栩羲皇梦中见。
客寄无聊归未易，搜吟搅得酸肠遍。
莼香鲈肥自相忆，季鹰肯羡洛阳掾。
为客不似家居好，身老江湖已云倦。
要盟东林远法师，白家池上泉珠溅。
听泉坐石且幽寻，收拾胜迹归吟卷。
我欲往游志已坚，只恐同游心易变。
浣溪沙 次伯机
陆文圭（元代）

翠玉峰高鹭点明。谷纹波动鸭雏生。湖山宜雨又宜晴。越女荡舟莲叶碧，裴郎驻马柳阴青。折花调客诉衷情。
昭君怨
顾云鸿（明代）

一闭昭阳二十春，才瞻天表已胡尘。
由来错认君王弃，过眼何曾屈一人。
赠冰月相士
陈杰（宋代）

十年已往如冰冷，千载方来似月明。
唐许何尝关世事，人间正有一书生。
菱湖庐家庄晚眺
丁培（清代）

石桥通曲港，三两聚人家。树密知村近，溪环觉路遐。

吴绵明似雪，越女艳于花。薄暮聊吟眺，山山隐晚霞。
龙壁
陶弼（宋代）

曾看柳侯山水记，信知龙壁好烟霞。
谁能写作新屏障，寄与长安富贵家。
范氏致爽园用石湖韵
孙应时（宋代）

可人花木四时足，随意园池百亩馀。
但续岷山高士传，不谈天上故人书。
读赵飞燕外传杂诗七首 其一
张嵲（宋代）

漫漫积雪被岗坻，宜主当时有暗期。忽见梅花照夜发，祇疑犹待射雕儿。
平山道上
陈奕禧（清代）

暖日晴风弄远晖，好山嘉树绿成围。唤回僧梦蒲牢响，点破溪烟属玉飞。

麦陇近秋垂穗熟，鱼梁向晚得鲜归。何人解作诛茅计，莫叹桃源客到稀。
题朱光禄园中杂景十首 其二 江云楼
胡应麟（明代）

何年驾飞阁，缥缈凌天风。朝来五千丈，半入江云中。
寄用晦王孙兼柬余德甫宪副
佘翔（明代）

龙沙云树望依微，楚水闽山尺素稀。公子风流兰作佩，野人生计薜为衣。

客来北海尊常满，月出西园盖并飞。为报芙蓉同社侣，豫章几度梦中归。
烟村
周裕（宋代）

千山环拱号烟村，名曰烟村却不村。路入清湘徒旅众，坐看扰扰到黄昏。
西湖杂咏
张玉书（清代）

龙门晓印客游踪，宿雨新晴翠黛浓。自笑此身登绝顶，众山低拜我为峰。
遇刘五
李颀（唐代）

洛阳一别梨花新，黄鸟飞飞逢故人。

携手当年共为乐，无惊蕙草惜残春。
穹窿山道士索以新诗书扇戏为二章 其二
姚燮（清代）

鲰生夙劫在虚无，那问真灵位业图？识字聊供仓颉役，求仙肯受始皇愚？

尘皆在梦人谁觉，天可常留日不徂。三尺藤床风火界，元关黍米是丹垆。
上湖
陈棣（宋代）

舟车出阛阓，暂觉脱樊笼。松荫凄迷日，荷香澹沱风。

凌晨争迅急，向晚却和融。貌取君诗句，方知物象同。
金刚随机无尽颂·正信希有分第六
释印肃（宋代）

善根经远劫，一念还迦叶。
微笑领玄宗，了本无交涉。
寄尤溪刘子洁 其二
朱浙（明代）

拈君玄玉磨清水，坐向松风写我诗。世路多岐成久别，故人千里费相思。

移家别县生涯薄，去国孤臣死分宜。萍梗重逢何处是，临风洒翰一凄其。
【南吕】骂玉郎过感皇恩采茶歌　闺情
孙周卿（元代）

秋千院宇春将暮，红滴泪绿溶朱，朝云隔断阳台路。去凤孤，来燕疏，流莺
妒。
懒步阶除，倦立亭隅。草烟铺，梨雪舞，柳风扶。花惊我癯，我爱花腴。玉
奁梳，金翠羽，宝香珠。绣罗襦，锦笺书，当时封泪到曾无？屈指归期空自数，
倚兰无语慢踌蹰。
香罗带束春风瘦，金缕袖玉搔头，生红色染胭脂绉。柳让柔，莺避讴，花辞
秀。
缓转星眸，细咽歌喉。晚云收，秋水溜，远山愁。香消自忧，粉淡谁羞。燕
闲俦，鸳冷绣，凤空游。没来由，尽淹留，春来春去几时休。锦瑟生疏弦上手，
月明闲煞小红楼。
游郤家泺二首 其二
赵秉文（金朝）

水际林间杖屦香，纶巾野服道家妆。妇姑䌟纩欣同社，翁仲扶筇不出乡。

拜跪使君嗟老大，逢迎地主问耕桑。今秋一饱天难必，且快新苗雨后凉。
扇画
释道济（宋代）

一枝风柳一蝉鸣，画出规模宛似生。
莫谓其中绝音响，报君消息甚分明。
题永倅厅康功堂
胡寅（宋代）

政拙催科永陵守，实赖贤僚明可否。
邦人复嗣海沂歌，仓廪虽空闾里有。
功成将去朝日边，更辟虚堂得昼眠。
后圃好花初著土，前檐新竹已参天。
貔貅未饱军需急，赤子如鱼釜中泣。
若知王业在农桑，国势无劳忧岌岌。
酒阑四壁读前碑，吏隐犹胜五马随。
千古濂溪周别驾，一篇清献锦江诗。
天仙子·金似衣裳玉似身
韦庄（唐代）

金似衣裳玉似身，
眼如秋水鬓如云。
霞裙月帔一群群。
来洞口，望烟分，
刘阮不归春日曛。
题洋菊四十四种 其四十一 颤红翘
弘历（清代）

仪凤将呈瑞，舞鸾亦致荣。云翘如掠鬓，合付董双成。
颂古十八首 其十
释宝印（宋代）

不疑不彻不失，片片春风狼籍。至今江北江南，游子徒劳外觅。

休外觅，明如杲日黑如漆。
次韵谢兄立春戏拟春帖子
方岳（宋代）

天地春回万寿杯，宫云留雪玉崔嵬。
晓供帖子琼幡重，携得韶风下殿来。
残腊喜雪
李洪（宋代）

散乱明玑溅竹窗，不闻檐霤响铮从。
剪成阆苑瑶英六，绝胜连城白璧双。
独觉璎鬘弥宝所，岂无蓑笠钓寒江。
饥肠雷吼呵吟笔，睥睨诗坛未坚降。
凝祥三首 其三
张耒（宋代）

奉灵桃李已堪攀，只有春风作往还。园吏不须防客到，长安从古少人閒。
牛叹
麻九畴（金朝）

谁怜宿料一生无，身后仍遭金十奴。帷盖却教蒙狗马，不知何事负农夫。
题祝生画
朱熹（宋代）

裴侯爱画老成癖，岁晚倦游家四壁。随身只有万叠山，秘不示四私自惜。

俗四教看亦不识，我独摩挲三太息。问君何处得此奇，和璧隋珠未为敌。

答云衢州老祝翁，胸次自有阴阳工。峙山融川取世界，咳云唾雨呼雷风。

昨来邂逅衢城东，定交斗酒欢无穷。自言妙处容我识，为我扫此须臾中。

尔时闻名今识面，回首十年齐掣电。裴侯已死我亦衰，祇君虽老身犹𡏖。

眼明骨轻须不变，笔下江山转葱茜。为君多织机中练，更约无事重相见。
过邓伯乔水亭夜酌 其一
韩日缵（明代）

地爱依林僻，亭因傍水幽。卜邻才数日，托契已千秋。

兴剧谈非马，机忘狎是鸥。墙头堪过酒，聊作醉乡游。
诗
田达诚宅鬼（唐代）

天然与我一灵通，还与人间事不同。

要识吾家真姓字，天地南头一段红。
又赠刘潜归陶丘
石延年（宋代）

春老有时回，人老不再少。
草白有时荣，发白不再好。
人生不如春，发生不如草。
可堪送别春草前，青春未老人先老。
岁暮感怀
王禹偁（宋代）

岁暮山城放逐臣，老从霄汉委泥尘。
公卿别後全无信，兄弟书来只说贫。
眼看青山休未得，鬓垂华发摘空频。
文章气概成何事，沾惹虚名误此身。
雾中花
汪应铨（清代）

名花笼雾认难真，道是还非梦里身。仿佛汉家宫殿冷，隔帷遥见李夫人。
题僧梦微房
修睦（五代）

东海日未出，九衢人已行。吾师无事坐，苔藓入门生。

雨过闲花落，风来古木声。天台频说法，石壁欠题名。
偈三首 其三
释元静（宋代）

自己田园任运耕，祖宗基业力须争。悟须千圣头边坐，用向三涂底下行。
明月亭下作
孔武仲（宋代）

杳杳芜城起暮钟，亭亭华月照秋容。
便疑碧海依墙堑，云水情知隔万重。
送王尉
李覯（宋代）

义激中心不再思，宦途从此抱瑕疵。
谁怜君子笃亲意，况是明王孝治时。
靖节田园应久发，尚平婚嫁岂宜迟。
一官尘土休回顾，海上群鸥旧有期。
惜芍药再赋
方回（元代）

元方除却牡丹兄，俗紫凡红敢竞名。
天女散花虽不染，道人养竞岂无情。
一芽才动看承久，千蕊俱空断送轻。
三万卷书总零落，匹如风雨未须惊。
偈颂二十九首
释云（宋代）

今朝五月十有五，十日作了八日雨。
不荐檐头滴滴声，说妙谈玄可足数。
登石山之巅楼楼有振衣石二首 其一
郭之奇（明代）

竟日迷清兴，登兹遂所求。人閒初厌雨，楼旷久矜秋。

倚石孤云动，凭轩百象浮。如蝇看市响，歌管一声收。
留饮筱坞承隐君山庄
仇远（元代）

夹山峥嵘相对起，贯以盈盈衣带水。
白云深坞碧筱合，华屋盘纡苍树里。
二三隐者古衣冠，鱼酒招邀极欢喜。
维舟岸曲信宿留，惜别依依行复止。
东南风顺帆上桅，一转瞬间行十里。
人生交契无故新，他日停云从此始。
妙高
释智愚（宋代）

松枯石老冻云垂，到此虚空渐觉低。
脚力尽时清兴远，与谁携手上天梯。
陈君玉以小集见归用余还诚斋朝天续集韵作七
姜夔（宋代）

笔陈无功汗左轮，而今老去不能军。
水边白鸟闲於我。窗外梅花疑是君。
欲向江湖行此话，可无朋友吒斯文。
新篇大是相料理，因忆西山扬子云。
登城五首 其四
刘克庄（宋代）

漫费人蒸土，常如物溃堤。傍疑为息壤，下恐有蟠泥。
偈颂六十八首
释法薰（宋代）

昨宵困倒床上，直至五鼓方甦。
今日升堂，言句都无。
且望大众，智不责愚。
登吴山
朱贻泰（清代）

簇簇芙蓉雨后青，峰危嶂叠斗珑玲。人来绝顶消尘梦，晴送虚岚作画屏。

雪浪万层摇石壁，琳宫千佛镇山灵。振衣直欲凌云去，野鹤盘空健拂翎。
舟中买双鳜鱼
杨万里（宋代）

金陵城中无纤鳞，一鱼往往重六钧。
脊梁尃车尾梢云，囱如大六千秋箸。
小港阻风泊乌舫，舫前渔艇晨收网。
一双白锦跳银刀，玉质黑章大如掌。
洞庭枨子青欲黄，香肤作线醯作浆。
供侬朝吃复晚吃，秃尾槎头俱避席。
可怜秋浦好秋山，侬眼未饱即北还。
江神挈月作团扇，一夜挥风卷波面。
留侬看山仍看江，更荐鲜鱼庖玉霜。
江神好意那可忘，江神恶剧那可当。
戏马台诗 其十三
陈衡（明代）

高台峍兀耸南天，不见当年戏锦鞯。入眼山河浑在望，如梭岁锦总难延。

狮眠兔隐人千古，碑碣苔封事几年。遥忆英雄何处去，西风惟有草芊芊。
次韵酬季兄
方岳（宋代）

嗟哉蠹书鱼，生死文字中。
向来阿房赋，谁奏明光宫。
长江一帆雨，半世双鬓蓬。
酒边得吾子，擘蟹谈秋风。
江南有茅庐，册色相迎逢。
志新遣介致书馈以巴源
孙觌（宋代）

巴江新捣万谷皮，褚生粉面肤凝脂。故人千里持寄我，落笔宛宛天投霓。

绨囊丹果十袭包，爆栗飞烬石火敲。红盐著树落青子，香雾噀手披黄苞。

苍鹅无罪见菹醢，苦酒濯之光五采。虾跧久已成枯腊，咫尺波涛渺江海。

客舍争席纷满前，馈羹不复五浆先。殷勤重饷有吾子，两夫担荷赪其肩。
冬日独醉书感八章用少陵秋兴韵 其七
姚燮（清代）

祇求免罪不求功，密诏传闻错愕中。幸得孤生逢赦日，尚堪万愕破长风。

吁天算表臣心赤，渍野谁怜战血红？最苦袖巾扪唾面，移槽养犊效痴翁。
一脉泉铭，为中一元禅师作
张昱（元代）

天地不自私，至宝发山川。谁于黄金岩，得此一脉泉？

涓涓成不黄，曹溪宁后先？造化亦有待，于师亦前缘。

既供香积厨，复灌富阳田。譬彼释氏法，一灯遍三千。

泉流愿无竭，灯光永相传。日居而月诸，于亿万斯年。
赠柯山老人
陆游（宋代）

柯山老人九十余，乱发不栉瘦如枯。
百穿千结一布裤，得酒一吸辄倒壶。
自言少年不蓄孥，有钱径付酒家垆。
人生办此真良图，弃官从翁许我无？
淡北八景 其一 戍台夕阳
林逢原（清代）

高台矗立水云边，有客登临夕照天。书字一行斜去雁，布帆六幅认归船。

战争遗迹留孤垒，错落新村下晚烟。山海于今烽火靖，白头重话荷戈年。
东坡引
辛弃疾（宋代）

花梢红未足。条破惊新绿。重帘下遍阑干曲。有人春睡熟。有人春睡熟。
鸣禽破梦，云偏目蹙。起来香腮褪红玉。花时爱与愁相续。罗裙过半幅，罗裙过半幅。
鸡山十景 其八 罗汉绝壁
徐弘祖（明代）

列景标霞景色酣，莫将枯寂觑云岚。面来绝壁云常定，放出重峦石共参。

枝借翠微栖各一，水供香积献分三。藏头换骨形何幻，崖霭层层露法昙。
秋日杂兴
李廌（宋代）

悠悠东郭道，莽莽四海志。
晨光曦高林，泫露泣征辔。
巨防扬渌漪，哀泉赴横卫。
我生窘羁束，感叹抚消髀。
秋怀寄陈宗之
黄简（宋代）

秋声四壁动，寒事日骎骎。
红剥林闲子，青除架底阴。
积闲殊有味，安拙本无心。
独愧陈徵士，赊书不问金。
句
邵博（宋代）

平如何老作简州守，只对江山武好诗。
蓦山溪
程垓（宋代）

老来风味，是事都无可。只爱小书舟，剩围着、琅玕几个。呼风约书，随分乐生涯，不羡富，不忧贫，不怕乌蟾堕。

三杯径醉，转觉乾坤大。醉后百篇诗，尽从他、龙吟鹤和。升沈万事，还与本来天，青云上，白云间，一任安排我。
梅仙山
真山民（宋代）

西都不知寿，安用独长年。
纵有丹炉在，难吹汉火燃。
醉中书懹
陆游（宋代）

既老心愈空，新凉体差健，登山每嗔扶，对案亦强饭。
平生百事嬾，惟酒不待劝，迨此桑落时，一醉适我愿。
羸然云水身，本非朱紫楦。
少犹耻枉尺，老敢欺方寸。
但令死瞑目，余事何足论。
不见鹿门翁，全家事潜遯。
重寄表臣二首
刘禹锡（唐代）

对酒临流奈别何，君今已醉我蹉跎。

分明记取星星鬓，他日相逢应更多。

世间人事有何穷，过后思量尽是空。

早晚同归洛阳陌，卜邻须近祝鸡翁。
三藏梨
李石（宋代）

沉黎厅前三藏梨，老虎须牙龙甲皮。我来与国惜乔木，尚幸出屋繁孙枝。

春风千花玉叶碎，秋日万子金圆垂。问禅谁是柏树子，听讼漫逐棠阴移。

雪香楼头终日坐，纸尾自书三百颗。他时若问相公槐，我为改名罗汉果。
句 其四
曾惇（宋代）

坐对潜山万髻鬟，一峰孤秀独搀天。
绍兴以后蜡祭四十二首 神农位奠币。曲同夜明。
郊庙朝会歌辞（宋代）

耒耜肇兴，自神农氏。稼穑滋殖，为农者始。作配明祀，奠以告虔。

万世佃渔，帝功卓然。
鸦声
吕南公（宋代）

鸦声噪人凶，听者知惨然。忠言论祸福，受之如不闻。

禽口不可缄，人言因义发。畏禽而忽人，使我心如割。
次韵五月六日醵饮茂林
陈著（宋代）

一味清风万竹阴，自行自坐见初心。
已抛仙侣枕名梦，能听老陶琴外音。
方广圣灯次敬夫韵
林用中（宋代）

灯长三世火长明，千里遗踪子细寻。
自是神光能永夜，不妨金偈更降心。
读渊明诗效其体十首 其十
李之仪（宋代）

吾友傅子渊，每见常熙熙。人固莫我高，我固不人低。

问其何因尔，我盖不自知。孰为第一义，只此是菩提。
偈颂六十五首
释普济（宋代）

山家冬境致，何处不光辉。
大地冰棱合，漫天雨雪飞。
又登碧云亭感怀三十首
吴芾（宋代）

晚上危亭喜作晴，亦思郊外一闲行。
无端骑从相遮护，不放山翁适野情。
依韵奉和司徒侍中壬子上巳会许公亭
强至（宋代）

赓吟令节最多年，禊饮春亭五侍筵。
爱客公心宽似水，催人物态急如弦。
园林烂熳惊三月，樽俎徘徊恋二天，
迹近风花飘未定，且随珠履醉金船。
送董著作知北海县
梅尧臣（宋代）

君尝佑王属，议平天下刑。
出宰得古邑，农锄多带经。
素琴伴饮酒，绿藓生讼庭。
举首望海雁，高怀在青冥。
岁除志喜
仇远（元代）

郊居守岁若为情，一岁中间百事经。建业长男方入拜，桐江小事又归宁。

蒙头被暖先高卧，婪尾杯空且独醒。席上梅花开胜雪，寒香尽足慰飘零。
咏月
董思恭（唐代）

北堂未安寝，西园聊骋望。玉户照罗帏，珠轩明绮障。

别客长安道，思妇高楼上。所愿君莫违，清风时可访。
得扬州书
宋祁（宋代）

四郡连翩拥使旗，多年不听汝南鸡。
宴开河朔千人帐，书用黎阳一补泥。
水曲箭波喧夜橹，原田丝雨劝春{黎人水换牛}。
可嗟未预元规论，坐据胡床送月低。
蝶恋花 萤
李慎溶（清代）

旧苑秋芜兴废警。怯小愁单，短梦何时醒。明月不来天又暝。

竹边水面光无定。

庭院沉沉街鼓静。三两斜飞，做就凉宵景。携扇兜裙风露冷。

几回踏碎梧桐影。
宿庐山绝顶山舍
崔涂（唐代）

一磴出林端，千峰次第看。长闲如未遂，暂到亦应难。

谷树云埋老，僧窗瀑影寒。自嫌心不达，向此梦长安。
王岐公挽词三首
范祖禹（宋代）

王俭风流相，岐公博赡资。
敷文成国典，亮采作官师。
剑佩空黄合，音容想赤墀。
元臣葬礼盛，箫吹朔风悲。
送饶三试吏江西兼寄彭秋潭
陈诗（宋代）

长杨溪水流涓涓，千曲百折奔长川。东汇清江复东注，彭蠡大泽吞江天。

江天茫茫几千里，十载高歌寄燕市。未奉长安一囊粟，且吸江西一口水。

章贡交流春水长，双姑昨已嫁彭郎。停船为问江州客，听罢琵琶泪几行。
标指六偈
释清远（宋代）

道本无瑕，拟心已差。才生眹兆，遍界空花。若欲全举，除非直与。

不用增添，现成规矩。洞彻根源，法法周圆。灵明法尔，妙绝言诠。

言诠不得，得亦差忒。迥出根尘，古今取则。存不可见，亡兮对面。

匪存匪亡，森罗自现。心外无法，法外无心。心法齐照，境智甚深。

心忘照灭，境智同歇。一道通同，十方俱摄。生死涅槃，元无两般。

四生六道，息苦停酸。平等大道，无有邪正。胡汉不来，欲何为镜。

像虚镜皎，镜像斯照。像去镜亡，千圣非妙。此门难入，唯君自息。

若入此门，半钱不直。不直半钱，万国争观。所以说云，大道体宽。
早春对雪，寄前殿中元侍御
韦应物（唐代）

扫雪开幽径，端居望故人。
犹残腊月酒，更值早梅春。
几日东城陌，何时曲水滨。
闻闲且共赏，莫待绣衣新。
病中寄胡原仲刘致中
吕本中（宋代）

累月不寄书，我病亦在床。仰见出林鹤，如睹二子翔。

冰壶贮秋月，所至有辉光。僻郡足风雨，深春犹雪霜。

闽水远而清，闽山深且长。何时一尊酒，更复议行藏。
每过兖辄拟谒阙里辙阻追赋 其二
徐渭（明代）

约如一竖牧千羊，博取三坟览百王。谁越殷周徵夏礼，独馀江汉写秋阳。

孙枝岁久龙鳞暗，翁仲霜浓马鬣长。不用今朝愁不至，年年此路自堂堂。
苏幕遮 鸣鹤馀音卷四之
马钰（金朝）

上丹田，玄空路。玉锁金关，八卦珠帘库。左有青龙，右有白虎。碧眼胡僧，便是三清土。虎伏龙，龙伏虎。战退三尸，赢得河车路。意马心猿弄拴住。运上昆仑，透入泥丸去。
大暑
梁宪（明代）

大暑江天外，维舟绿树阴。有谁閒肯到，独自一沉吟。

只觉趋炎苦，非关老病侵。未能探禹穴，即此是瑶岑。
离合诗寄京邑诸贵（良会今乖）
汤显祖（明代）

琅玕岂不珍，玉屑竟谁饭。
桧树郁冬皋，木叶辞秋苑。
衿曲自悠悠，衣带日趋缓。
乘月望风霄，人遥尺书断。
狮子峰
徐几（宋代）

举首朝天据洞扉，怪形蹲踞类狻猊。
山中弹压无豺虎，留得孤猿半夜啼。
种药
梅尧臣（宋代）

云外阳翟山，实与嵩少接。
山中采药人，能自辨苗叶。
当须斸其根，以遂素所惬。
野箨包旧土，远置风雨捷。
故本含新芽，枯莛带空荚。
植虽乖地势，培壅得专辄。
冬谁论臭香，春定引蜂蝶。
岂惟识草木，庶用补羸苶。
代送守赴湖北漕
廖行之（宋代）

紫泥芝检下遥天，绣斧荣更竹使权。
六辔周王新礼乐，重湖楚国旧山川。
澄清风采生麾节，眷倚精神跳动邃綖。
早晚沙堤归步稳，二台齐色耀星躔。
即景 其一
黄文仪（清代）

一帘竹影画离离，月白风清花气吹。梦里似曾闻广乐，醒来玉树弄阶墀。
九日读书山用陶诗露凄暄风息气清天旷明为韵赋十诗 其五
元好问（金朝）

我在正大初，作吏淅江边。山城官事少，日放淅江船。

菊潭秋花满，紫稻酿寒泉。甘腴入小苦，幽光出清妍。

归路踏明月，醉袖风翩翩。父老遮我留，谓我欲登仙。

一别半山亭，回头馀十年。江山不可越，目断西南天。
慧和微以布衫送寿昌可师有偈答之戏成四首
释慧空（宋代）

一物全无尽力担，相逢江北又江南。
向来贴肉那堪语，更著渠侬一布衫。
游仙
贾岛（唐代）

借得孤鹤骑，高近金乌飞。
掬河洗老貌，照月生光辉。
天中鹤路直，天尽鹤一息。
归来不骑鹤，身自有羽翼。
若人无仙骨，芝朮徒烦食。
楚渚宫
袁说友（宋代）

楚王下见溯江舟，岂是城隅沮洳头。
自古循名多失实，不妨犹记旧风流。
郡斋望蒋山
叶梦得（宋代）

十年在空山，未觉与世殊。再来抚城郭，始悟非吾庐。

岂不有华屋，旌旗拱王都。峨冠坐清旦，百吏前走趋。

而我麋鹿姿，砖然若囚拘。忽看北山岑，突兀当坐隅。

欢言顾之笑，便欲凌崎岖。似我槿篱间，层峦俨相扶。

遥瞻不得往，起步空长吁。少年四方志，顾盼略九区。

衰慵一如此，毕愿终田闾。拙艰固应尔，岂但悲老夫。
送僧
释文珦（宋代）

寒虫感寂气，非为游子吟。
游子寂寞闻，自然动归心。
归到南岩寂欲晚，山栗正肥山稼满。
山中独坐看云时，还忆湖边旧吟伴。
养法十二条
贾似道（宋代）

下食须当过日中，若还不准是场空。
水清无要如冰冷，须要安些蜀地铜。
赠笔工杨日新
方回（元代）

黄钟九寸裁为律，六吕六律相配匹。
嶰谷参差十二筒，猗管城子从此出。
上古苍颉初制字，后人蒙恬始造笔。
吴云不律燕云弗，韵书又以律为聿。
曰方曰册刀削之，削之笔之作以述。
析竹蘸墨丝其端，龙图龟书就篇帙。
秋兔拔毛号毛颍，愈奇愈巧愈精密。
修管执之以为柄，短管窍之以为室。
其实不过一毫端，良工于此有神术。
锋但欲齐忌太尖，翠羽鼠须俱不必。
老夫平生学欧颜，晚脱场屋涂注乙。
著书弃笔如丘山，使年将及三万日。
眼花尚能写蝇头，笔不如意辄怒叱。
江淮笔工千百家，孰甲孰乙我所悉。
鸡距散卓杨日新，不落第二亦第一。
寄国清光长老兼示诸衲子 其二
释怀深（宋代）

丰干漏泄因饶舌，描邈虚空总是渠。翻笑闾丘无鼻孔，灶前礼拜觅文殊。
谒文宣王庙
罗隐（唐代）

晚来乘兴谒先师，松柏凄凄人不知。九仞萧墙堆瓦砾，

三间茅殿走狐狸。雨淋状似悲麟泣，露滴还同叹凤悲。

傥使小儒名稍立，岂教吾道受栖迟。
海门潮声
黄德燝（明代）

极目沧溟浸远天，鼍音隐隐度斜川。移情我亦成连者，一奏回风涨紫烟。
邢兄大声以重九日置酒约梁丈仁伯段兄元衡蕃
赵蕃（宋代）

解印何其勇，五噫谁谓狂。
云仍有人物，家世未荒凉。
学造渊骞寝，文推翰墨场。
论交有如此，敢恨落殊方。
和黄夷仲雅安杂诗
吕陶（宋代）

地产行将竭，人言信不讹。锥刀名已甚，骨髓病尤多。

汉诏十行札，汤仁三面罗。山翁也欢喜，屡舞欲婆娑。
城中有高树
刘黻（宋代）

城中有高树，与我相为邻。
薄味生古道，静坐疏今人。
渊明酷爱菊，张翰勤思莼。
莼菊我何有，一杯天地春。
春怨
朱敦儒（宋代）

梨花雨送海棠风，不借胭脂作小红。几日无人吹玉笛，鸳鸯飞入馆娃宫。
赠苏赵叟兄弟
陆游（宋代）

君家真德门，才杰生衮衮。
托契则甚深，所恨相识晚。
携文数过我，每读必三反；譬如天厩驹，真是渥洼产。
闭门万卷读，更要极源本。
才难圣所叹，期子敢不远？
巫山一段云 青郊送客
李齐贤（元代）

野寺松花落，晴川柳絮飞。临风白马紫金袜，欲去惜芳菲。聚散今犹古，功名梦也非。青山不语暗相讥。谁见二疏归。
和高冲霄二首 其二
耶律楚材（元代）

翠华南渡济苍生，垂老将观德化成。昨夜行宫传好语，秦川草木也欣荣。
遇李尊师
方回（元代）

东城焉所适，有此松下风。
更有竹万计，连山翠如葱。
长廊无人竹日静，古坛高殿秋阴中。
云房锁扃帘幔卷，久乃忽遇星冠翁。
一笑呼茗茗立具，坐对井边骧首龙。
五十余年阅此画，偶许后死频过从。
畴昔共饮徒，十不见八九。
升天岂其然，冢骨今定朽。
老夫起立意欲去，尊师顾谓已温酒。
人生一刻快意难，何幸有酒浇此口。
屡劝不容遽上马，上马出门却回首。
应天长（雷峰夕照）
张矩（宋代）

磬圆树杪，舟乱柳津，斜阳又满东角。可是暮情堪剪，平分付烟郭。西风影，吹易薄。认满眼、脆红先落。算惟有，塔起金轮，千载如昨。谁信涌金楼，此际凭阑，人共楚天约。准拟换樽陪月，缯空卷尘幕。飞鸿倦，低未泊。斗倒指、数来还错。笑声里，立尽黄昏，刚道秋恶。
拔蒲
王世贞（明代）

七尺水中蒲，下有三寸白。语欢勿尽根，留为来年息。
柳梢青（送吕子绍守峡）
侯置（宋代）

楚天清绝。苇岸兰汀，素秋时节。帘卷湘鬟，香飞云篆，叵看轻别。

明朝底处关山，算总是、愁花恨月。白马江寒，黄牛峡静，小梅初彻。
王中宇宪长赍捧入贺赠别 其一
霍与瑕（明代）

少壮纡朱紫，朝朝夙在公。春官隆体貌，霜节凛威风。

驷牡驱河朔，夔龙祝华嵩。旧臣金鉴在，谁献大明宫。
好事近（秋晚）
赵长卿（宋代）

淅淅蓼花风，怪道晓来凄恻。翻见密云抛雨，动一山秋色。

从前多感为伤时，无处顿然寂。个事已寒前约，只晚阴凝碧。
挽东莱先生 其二
邵度（宋代）

玉石明胸次，风云在笔端。教常先慷慨，门不弃蹒跚。

籍湜疑培植，房陈似羽翰。中兴依日月，遗像圣王叹。
桂花
楚娘（宋代）

丹桂迎风蓓蕾开，摘来斜插竟相偎。
清香不与群芳并，仙种原从月里来。